ગૌરવે પોતાના વીડિયોમાં જણાવ્યું હતું કે, યૂટ્યૂબ પર માત્ર વીડિયો પોસ્ટ કરવાથી પૈસા નથી મળતા. પૈસા તમને એડ પરથી મળે છે. ઘણા વીડિયોમાં તમે બેનર એડ કે ડિસ્પ્લે એડ જોઇ જ હશે. તે સિવાય કેટલાંક વીડિયોની શરૂઆતમાં સ્કિપના ઓપ્શનવાળી એડ તમે જોઇ હશે. આવી તમામ એડના આધારે તમે કમાણી કરી શકો છો. જો કે, યૂટ્યૂબ તમારા વીડિયોને વ્યૂઝ મળતા હશે તો જ એડ મૂકશે. ગૌરવે જે માહિતી શેર કરી તેમાં રસપ્રદ મુદ્દો એ છે કે, યૂટ્યૂબમાં તમારા વીડિયોમાં જે એડ છે તેને ક્યાંથી જોવામાં આવી તેના આધારે યૂટ્યૂબરને પૈસા મળે છે. યૂટ્યૂબની સિસ્ટમ અનુસાર, વિકસિત દેશો (ડેવલપ કન્ટ્રી) અર્થાત્ અમેરિકા, ફ્રાન્સ, જર્મની, યુકે વગેરેમાં જો તમારા વીડિયોમાં મૂકવામાં આવેલી એડ દેખાય તો તેના પૈસા વધારે હોય, જ્યારે ભારત, બ્રાઝિલ જેવા વિકાસશીલ દેશોમાં (ડેવલપિંગ કન્ટ્રી)માં તમારો વીડિયો દેખાય તો તે એડના પ્રમાણમાં ઓછા રૂપિયા મળે છે. ટેક્નિકલ ગુરુજી તરીકે ફેમસ એવા ગૌરવ ચૌધરીએ જણાવ્યું હતું કે, અમેરિકા જેવા દેશોમાં તમારા વીડિયોમાં પોસ્ટ કરેલી એડ દેખાય તેના દ્વારા થતી કમાણી ભારત જેવા દેશોમાં તમારા વીડિયો દેખાય તેના કરતાં 5થી 6 ગણી વધુ હોય છે.